Верабейка Чыка  
*Алесь Марціновіч*

Некалькі дзён сваволіла лютая завіруха. Хоць у Дзяніскі пачаліся першыя ў жыцці канікулы, мама на вуліцу яго не пускала.

Дзяніска, прыплюснуўшы нос да шыбы, узіраўся, як шраціны снегу[[1]](#footnote-1), падхопленыя ветрам, насіліся ў паветры.

Нарэшце завіруха ўціхамірылася. Выглянула сонца.

— Мама, можна на вуліцу? — запытаў Дзяніска і пачаў хуценька апранацца.

— Глядзі, толькі не доўга.

На двары — дрэвы, быццам ватай пакрытыя. 3 галінак тоўстымі пасмамі звісае снег.

Кінуўся Дзяніска за вугал дома і ажно вочы прыжмурыў. Горкі, з якой ён так любіў з'язджаць на санках, амаль не відаць. Наўкола роўнядзь снегу. Ён блішчыць, пераліваецца, ажно ў вачах балюча.

«Які б сабе занятак знайсці?» — думае Дзяніска.

Ранавата яшчэ, сябры ўсе дома. Але што гэта? Ля кусцікаў, на ўзгорку, ён убачыў нешта шэрае.

Падышоў бліжэй — верабейка. Узяў яго ў рукі, а той амаль і не дыхае. Замёрз, бедалага.

Дзяніска адразу ў хату. Прайшло колькі мінут, птушачка расплюшчыла вочы. Хлопчык наліў у сподачак цёплай вады, паднёс верабейку. Той зрабіў глыток, другі...

Дзяніска насыпаў на падлогу хлебных крошак. Верабейка паспрабаваў іх і чырыкнуў.

— Чыка! — сказаў Дзяніска.

— Няхай і Чыка, — пагадзілася мама і параіла: — Зрабі ў каробцы з-пад татавых чаравікаў дзірачкі, пасадзі туды Чыку, хай адпачне.

Пражыў верабейка ў Дзяніскі два дні. Асвоіўся, нікога не баяўся. Ні мамы, ні таты, ні Дзяніскі.

Тата дапамог Дзяніску зрабіць з кавалачкаў фанеры кармушку.

Вынес Дзяніска Чыку і кармушку на вуліцу. Верабейка пырх і паляцеў, усеўся непадалёку на дрэва, глядзіць, што Дзяніска рабіць будзе.

Дзяніска прымацаваў кармушку на дрэве. Пасыпаў у яе пшана, хлебных крошак. Паклаў маленькія кавалачкі сала. Гэта для сінічак, яны ж вельмі ахвочыя да такіх прысмакаў.

Хутка ля кармушкі з'явілася дружная стайка. Дзяніска стаяў збоку, назіраў, як птушкі харчуюцца.

— Чыка! Чыка! — пазваў верабейку. — I ты падлятай.

Але Чыка сядзеў на галінцы і не спяшаўся. Яго вочкі быццам гаварылі хлопчыку: «Дзякуй, Дзяніска! Дзякуй! Я не галодны, хай іншыя падсілкуюцца».

1. *Шраціны* *снегу* — *Шрот* — Дробныя свінцовыя шарыкі, якія разам з порахам служаць зарадам для паляўнічых стрэльб. Тут: у пераносным значэнні — снег нагадвае такія шарыкі. [↑](#footnote-ref-1)